Document ID: 32005R0252

KOMISJONI MÄÄRUS (EÜ) nr 252/2005,
14. veebruar 2005,
millega muudetakse komisjoni määrust (EÜ) nr 349/2003 teatavate looduslike looma- ja taimeliikide isendite ühendusse sissetoomise peatamise kohta
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 9. detsembri 1996. aasta määrust (EÜ) nr 338/97 looduslike looma- ja taimeliikide kaitse kohta nendega kauplemise reguleerimise teel, (1) eriti selle artikli 19 punkti 2,
pärast konsulteerimist teadusliku järelevalverühmaga,
ning arvestades järgmist:
(1)
Määruse (EÜ) nr 338/97 artikli 4 lõikes 6 on sätestatud, et komisjon võib nimetatud lõike punktides a-d ettenähtud tingimustel kehtestada piiranguid teatavate liikide ühendusse sissetoomisele.
(2)
Loetelu liikide kohta, mille sissetoomine ühendusse peatatakse, on viimati kehtestatud komisjoni 25. veebruari 2003. aasta määrusega (EÜ) nr 349/2003 teatavate looduslike looma- ja taimeliikide ühendusse sissetoomise peatamise kohta. (2)
(3)
Seoses Euroopa Liidu laienemisega 25 liikmesriigini 1. mail 2004 on tekkinud vajadus jätta kõnealusest loetelust välja kõik senised peatamissätted, mis käsitlevad uutest liikmesriikidest pärit liike.
(4)
Teaduslik järelevalverühm on värskete andmete põhjal järeldanud, et teatavate nõukogu määruse (EÜ) nr 338/97 A ja B lisas loetletud liikide kaitsestaatus halveneb tunduvalt, kui nende sissetoomist ühendusse teatavatest päritoluriikidest ei peatata; tegemist on järgmiste liikide ja päritoluriikidega:
-
Indoneesiast pärit Blastomussa spp., Cynarina lacrymalis, Plerogyra spp., Trachyphyllia geoffroyi (kõik isendid, välja arvatud tehissubstraadile kinnituvad meres kasvatatud isendid);
-
Beninist pärit Chamaeleo gracilis (looduses ja farmides sündinud isendid);
-
Madagaskarilt pärit Euphorbia bulbispina ja Euphorbia guillauminiana;
-
Mosambiigist pärit Geochelone pardalis (farmides sündinud isendid);
-
Madagaskarilt pärit Mantella aurantiaca, Pachypodium rosulatum, Pachypodium sofiance;
-
Laose Demokraatlikust Rahvavabariigist pärit Naja spp.;
-
Nigeeriast pärit Psittacus erithacus;
-
Kanadast Briti Columbiast pärit Ursus arctos (jahitrofeed).
(5)
Lisaks on teaduslik järelevalverühm järeldanud, et liigi Psittacus erithacus Kongost pärit isendite ühendusse sissetoomise peatamine ei ole liigi kaitsestaatuse seisukohast õigustatud.
(6)
Teaduslik järelevalverühm on järeldanud, et Chrysemys picta ja Oxyura jamaicensis sissetoomine ühendusse kujutab ökoloogilist ohtu ühenduse kohalikele looduslikele looma- ja taimeliikidele ning tuleks seetõttu peatada.
(7)
Kõikide riikidega, kust on pärit liigid, mille suhtes käesoleva määrusega kehtestatakse uued ühendusse sissetoomise piirangud, on konsulteeritud.
(8)
Looduslike looma- ja taimeliikide kaitset nendega kauplemise reguleerimise teel käsitleva määruse (EÜ) nr 338/97 üksikasjalike rakenduseeskirjade kehtestamist käsitleva komisjoni 30. augusti 2001. aasta määruse (EÜ) nr 1808/2001 (3) artikkel 41 sisaldab sätteid komisjoni kehtestatud piirangute rakendamise kohta liikmesriikide poolt.
(9)
Määruse (EÜ) nr 349/2003 lisa tuleks seetõttu vastavalt muuta ja selguse huvides asendada.
(10)
Käesolevas määruses sätestatud meetmed on kooskõlas looduslike looma- ja taimeliikidega kauplemise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 349/2003 lisa asendatakse käesoleva määruse lisaga.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. veebruar 2005

Labels: 3
5
20